*Šis straipsnis apie viešąjį Vilniaus transportą. Apie įmonę skaitykite straipsnyje UAB Vilniaus viešasis transportas.*
Antakalnio troleibusų parkas
Žirmūnų autobusų parkas
Vilniaus autobusas Solaris Urbino IV 18 ir troleibusas Solaris Trollino IV 12
Vilniaus autobusas Mercedes-Benz Citaro
Troleibusas Solaris Trollino 15 AC
**Vilniaus viešasis transportas** – Vilniuje ir jo apylinkėse veikianti keleivių vežimo sistema. Vilniuje veikia dvi miesto viešojo transporto rūšys – autobusai ir troleibusai. 2020 m. mieste buvo 87 autobusų ir 18 troleibusų maršrutų, darbo dienomis į maršrutus išvažiuodavo 426 autobusų ir 190 troleibusai, poilsio dienomis – 240 autobusų ir 108 troleibusai. Viešuoju transportu kasdien pervežama apie 500 tūkst. keleivių.

Dauguma Vilniaus miesto maršrutų yra aptarnaujami valstybinio vežėjo UAB „Vilniaus viešasis transportas", kuris dalį maršrutų yra perdavęs aptarnauti subrangovui UAB „Transrevis". Miesto viešojo transporto maršrutų, jų eismo tvarkaraščių planavimu, bilietų platinimu ir keleivių kontrole užsiima savivaldybės įmonė „Susisiekimo paslaugos".

Istorija
--------

Pirmosios masinio keleivinio transporto priemonės – diližanai ir omnibusai Vilniuje pasirodė po 1862 m. kai buvo baigtas tiesti Sankt Peterburgo–Varšuvos geležinkelis. Miestui augant, šių transporto priemonių nebeužteko, todėl nutarta įrengti arklinį tramvajų. 1893 m. baigta tiesti pirmoji linija, vėliau – dar dvi. Diližanai ir omnibusai pamažu buvo išstumti iš miesto centro į priemiesčius. Arklių traukiami tramvajai, vadinamoji „konkė", važinėjo trimis maršrutais: iš miesto centro į geležinkelio stotį, Užupį ir Antakalnį. Bendras linijų ilgis buvo apie 10 km. Arklinio tramvajaus veiklą nutraukė Pirmasis pasaulinis karas, o 1926 m. bėgiai buvo išardyti.

XX a. pr. Nerimi nuo Vilniaus iki Verkių nuolat kursavo trys keleiviniai garlaiviai. 1905 m. pasirodė pirmieji autobusai, kurie vasaros metu veždavo keleivius nuo dabartinės Katedros aikštės iki Verkių. Reguliarus autobusų eismas prasidėjo tik nuo 1926 m. kai trimis maršrutais (maždaug buvusiomis tramvajaus linijomis) pradėjo kursuoti šveicarų „Arbon" autobusai. Po trejų metų atidarytos dar trys linijos, o 1938 m. Vilniuje buvo jau 8 autobusų maršrutai. Vėliau jų skaičius vis mažėjo, o 1940 m. liko tik 4: Geležinkelio stotis–Žvėrynas, Geležinkelio stotis–Kareivinės (Šnipiškės), Vingio parkas–Antakalnis, Rotušės aikštė–Geležinkelininkų ligoninė. Kad būtų pigiau, autobusų važiuokles pirkdavo užsienyje, o kėbulus gamindavo Lietuvoje.

Per Antrąjį pasaulinį karą miestas liko be viešojo transporto – visi autobusai buvo rekvizuoti karo reikmėms.

1946 m. kovo 13 d. atidarytas pirmas pokario autobusų maršrutas Žvėrynas–Geležinkelio stotis, o netrukus – dar du. Keleivius vežiojo 17 senų trofėjinių autobusų. 1950 m. mieste veikė 10 autobusų linijų, pamažu gerėjo ir autobusų parkas. 1956 m. lapkričio 6 d. atidarytas pirmasis troleibusų maršrutas iš geležinkelio stoties į Antakalnį, 1967 m. mieste buvo jau 13 maršrutų, kurių bendras ilgis siekė 217 km. 1971 m. Vilniuje buvo 33 autobusų maršrutai, 1986 m. – 40. Mieste važinėjo 230 autobusų, bendras maršrutų ilgis buvo 461 km. 2001 m. Vilniuje buvo 18 troleibusų ir 60 autobusų maršrutų, miesto gatvėmis kasdien važinėdavo 258 troleibusai ir 223 autobusai. Per metus troleibusai perveždavo 130 mln. autobusai – 80 mln. keleivių. 2002 m. Vilniuje dirbo ir 11 privačių vežėjų, vežusių keleivius 20 standartinės talpos autobusų maršrutais, ir 17 vežėjų, dirbusių 61 mikroautobusų maršrute.

2013 m. viešojo transporto sistema reformuota: panaikinti privačių vežėjų mikroautobusų maršrutai, atsirado greitieji autobusai, gatvėse padaugėjo autobusų juostų. Uždaryti 4 troleibusų maršrutai. 2015 m. pradėjo kursuoti naktiniai autobusai. 2017 m. savivaldybės paskelbtą naujo vežėjo parinkimo konkursą laimėjo dviejų bendrovių – UAB „Transrevis" ir Latvijos „Rīgas mikroautobusu satiksme" – konsorciumas. Įmonė aptarnauja 22 maršrutus. 2017 m. pradėta didžiausia Vilniaus istorijoje viešojo transporto atnaujinimo programa.

2021 m. - dirba nuostolingai 3 mln. Eur – tokius nuostolius dėl pandemijos sumažinto keleivių srauto ir pabrangusio kuro šiemet prognozuoja vilniečius vežanti bendrovė „Vilniaus viešasis transportas" (VVT). Naujai paskirtas bendrovės vadovas teigia, kad į sudėtingą situaciją patekusiai bendrovei būtina spartinti strateginius pokyčius.

Autobusai
---------

*Pagrindinis straipsnis – Vilniaus autobusai*.
2020 m. Vilniuje buvo 6 greitieji, 75 pagrindiniai ir privežamieji bei 6 naktiniai autobusų maršrutai. Mažiausiu intervalu (4–5 min. piko metu) važinėjo greitieji autobusai. 2019 m. UAB „Vilniaus viešasis transportas" autobusais pervežė 114,1 mln. keleivių.

Troleibusai
-----------

*Pagrindinis straipsnis – Vilniaus troleibusai*.
2020 m. Vilniuje buvo 18 troleibusų maršrutų, kurių ilgis sudarė 412,7 km. Troleibusais kasdien buvo pervežama apie 200 tūkstančių keleivių. Mažiausiu intervalu (3–6 min. piko metu) važinėjo 2, 4, 7, 16, 17, ir 19 maršrutų troleibusai. 2019 m. troleibusais pervežta 51,5 mln. keleivių.

Bilietai
--------

Apmokėjimui naudojama Vilniečio kortelė, mobili programėlė *m.Ticket* bei tik viešajame transporte įsigyjami vienkartiniai bilietai.

Šaltiniai
---------

1. 1 2 3  *Vežėjai* Archyvuota kopija 2010-05-12 iš Wayback Machine projekto. SĮ „Susisiekimo paslaugos". Nuoroda tikrinta 2020-10-30.
2. ↑
3. 1 2  *Misija ir vizija*, Vilniaus viešasis transportas. Nuoroda tikrinta 2020-10-30.
4. ↑  *Vilniaus troleibusams – 55*, UAB „Vilniaus troleibusai", 2001 m. P. 4. Nuoroda tikrinta 2020-10-30.
5. ↑  *Vilniaus autobusai: Įmonės istorija ir dabartis*, UAB „Vilniaus autobusai", 2004. P. 11–46. Nuoroda tikrinta 2020-10-30.
6. ↑  *Veikla*, Transrevis. Nuoroda tikrinta 2020-10-30.
7. ↑  *Prasideda didžiausias Vilniaus istorijoje viešojo transporto atnaujinimas* Archyvuota kopija 2020-11-02 iš Wayback Machine projekto. Vilniaus savivaldybė, 2017-09-05. Nuoroda tikrinta 2020-10-30.
8. 1 2  *UAB „Vilniaus viešasis transportas" metinis pranešimas 2019*. Nuoroda tikrinta 2020-10-30.


|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Ž • A • RViešasis transportas Vilniuje |
| --- |
|  |
| Autobusai | 
Vilniaus autobusai • Vilniaus autobusų maršrutai •  Vilniaus autobusų parkas |
|  |
| Troleibusai | 
Vilniaus troleibusai • Antakalnio troleibusų parkas • 2-asis troleibusų parkas |
|  |
| Modeliai | 

|  |  |
| --- | --- |
| Eksploatuojami | 
Škoda 14Tr · Škoda 14TrM · Škoda 15Tr · Solaris Trollino 15 AC · Amber Vilnis 12 AC |
|  |
| Neeksploatuojami | 
Škoda 8Тr · Škoda 9Tr · Jelcz 120MT |

 |
|  |
| Kita | 
Susisiekimo paslaugos • UAB Vilniaus viešasis transportas |

 |